Ind'una idea so

Ind'una idea so,
iscultade sa rejone,
senza distingher nisciuna persone
si anto sas bajanas
siant de segnoriu o passamanas.
Non ch'hapat belosia,
a impignu cantare las cheria
si m'assistit talentu,
ponzendemilas tot'in un'assentu.
Cherzo prinzipiare
e in primu de totu fentomare
a Bezzu Caderina,
vena de abba jara cristallina
frisca e sanidadosa,
non si det agatare una diosa
agualare a issa
ca paret esser marches'o contissa
o dama nobilada.
E Giuanna Tilocca est assentada
segundariamente,
chi paret sole jaru risplendente
cand'essit su manzanu,
ch'hat accisadu dogni cristianu
sa sua candidesa.
Caderina Useli, una grandesa
est de poder mirare
chi faghet sos humanos abbagliare
cun sa sua presenzia,
paret esser un'arca de sienzia
ca est delissiosa;
e Mari'Anna Sale sa grassiosa,
ite bella pizzinna!
Paret chi l'hapant fatta cun sa pinna:
a satisfassione
istat che una frua de limone
in cussienzia mia.
Maria Antonia e Paula Via,
ambas che pare bellas,
ue faghene coru sas istellas
cando sunu adornadas,
parent esser reinas coronadas
cun tanta podestade,
soberana divina deidade
de sa grandes'issoro.
Sa chi a tottu furad'hat su coro
est Giuanna Iscanu,
ch'hat dadu lughe a su gener'humanu
su sou risplendore,
piena de carignu e de amore
sa dulze melodia;
e Dominiga Mannu cun Lughia
sunt cosas de amare,
non bastat limba mia a l'isplicare
s'esser de custas duas;
e gasi, mente, ispetto si m'aggiuas,
prosigo a las bantare.
Falende igue cherzo visitare
a Simula Giuanna:
issa cando s'accherat a sa janna
paret una prinzesa,
sa modestia sua e chietesa
supplit a dogni falta;
e segudend'est Liberada Calta
donosa in faeddare,
ch'est prenda ricca de abbaidare,
dechida e bene fatta.
Affacca a issa b'est Luisa Satta,
matta bella 'e lizu,
a totu sas bajanas dat consizu
de sa sabienzìa,
de cantu mustrat viva in allegria
la jut'in ment'iscritta;
e segudend'est Remunda Cabitta,
suttile che chereu,
de sos amantes est unu recreu,
cun sa sorre mezana:
pro ischire su antu chi li dana
dognunu sind'ingulat,
Affaca a iss'est Madalena Mula
cun sa sorre minore,
no isco cale siat su pintore
chi las hat retrattadas:
ite duas istellas lumenadas
pro dar'a totu lughe!
Rosa cun Caderina De Sa Rughe
bellas che soberanas;
si anto in cumplimentu sas bajanas
già fatto valentia,
Assentare mi cherzo Anna Maria,
Saba 'e sambenadu,
e allu chi sos rajos hat bettadu
su sole e i sa luna,
non nde dep'agatare un'ater'una
ch'hapat tanta bellesa.
E Vittoria Mula in sa vivesa
a tot'hat balanzadu,
colovuru de prata indeoradu
ch'hant postu in sa cappella,
sabia e grassiosa e tantu bella
chi faghet rezirare,
issa torrat su gustu a la trattare
si sa mente refìnat.
E Vittoria Pais e Martina,
sas palmas seberadas,
sempre las giuto in su coro inserradas
e in su pensamentu,
aggarbadas ind'ogni cumplimentu
sunt de naturalesa;
e Maria Porcheddu s'itiresa,
grassiosa, e non s'incurat,
dai su pettu su coro nde furat
cun sa sua mirada,
ind'ogni modu apperfessionada,
benigna e amorosa.
E Giuanna Maria Irde Biosa,
maggine pinta in cona,
sos traggios tenet de una matrona
cun sa sua ermosura,
paret esser zelest'una pintura
famosa e singulare.
Ue est Zuseppa Pira cherz'istare,
su lizu retrattadu,
ch'istat coment'e casteddu mudadu
in oru de marina;
Maurizia Mura e Caderina
s'ae pintan a bolu,
de chie las adorat su consolu
sunu custas diosas.
E ite duas prendas valorosas
galanas e pulidas,
Bainza cun Maria Margarida
de Masala e Cabitta!
Beneigo su latte e i sa titta
chi sa mama lis desit,
issa cun tantu zelu las pesesit
pro esser lumenadas.
Fattu de custas duas allistadas
b'hat una zovanedda,
Maria Ainza Dessena Ispanedda;
paret una monarca,
appatronada s'est fatta che barca
o che turre de portu.
Eccomi consumidu e bell'e mortu
fattende custa chirca;
como fentomo a Maria Franzisca
Denughes'e Maria,
adornada de rosa e tena ia
che bertiga de multa,
su faeddare sou a totu gusta',
bandela istesa in mare.
Ue est Franzisca Dore hap'a passare
pighend'a manu destra,
paret Giuditta sa pius honesta,
carta de navigare,
solu a issa la cherzo assimizare
sa mela colorida.
Rosa Maria puru sa dechida,
cun mod'e traggiu bellu,
paret grande navìu o est vascellu
o casteddu famosu:
un’istante a su nessi de reposu
cheria in cussu sinu.
Affacca a issa b’est Giara Pirinu
matta bella 'e olostru,
ispiju pressiosu in logu nostru
paret de tota vista,
issa ch'allegrat sa persona trista,
e ite mezus cosa?
Como sa mente mia si reposa'
lendesi disaogu:
inue est sorres Pinnas e Delogu
cherzo fagher s'intrada;
de issas totas tres s'est ingulada
sa reina 'e Ungria
ca che sunu famadas in Turchia,
in Rom'e in Ispagna,
non ch'hap'in s'incontrada sa cumpagna
de las aggualare,
Falend'igue cherzo visitare
a Madalena Sanna,
issa chi tenet de attivesa manna
ca est prend'importante;
dicciosu a chie la servit costante
chi su Chel’hat in vida!
Paret esser campagna fiorida
o ninfa de Giunone,
candida in sos retrattos la supponet
s'istella de beranu.
Affacc'a issa b'est Franzisca Canu,
matta bella 'e prensa;
bidend'a issa sa briga si sensat
e i sa chistione
pro chi si tenene suggessione
intesu su faeddu.
A Giagumina giamada Nieddu
m'haia coizadu,
sa mastra chi a totu hat imparadu
ind'ogni facultade
ca l'hat dadu sa manu 'e libertade
sa sabia Sibiglia:
s'ae pintat bolende a maraviglia
comente la cherides.
Si un'ateru pagu intrattenides
che passo fora fora:
Bainza Casu est sa superiora,
perla diamantina,
s'istella orientale matuttina
l'hat dadu sa essenzia.
Nunzia Cocco puru in sa prudenzia
paret ricca sussena,
sa pintura a Madritte e a Viena
ch'hant giutu sos pintores
solu pro copiare sos colores
de sa rosa incarnada.
Giuann'Anghela Bellu sa famada
ch'est per totu su mundu:
crina li ettat cuddu pilu brundu
chi jughet in sa testa,
ue sas melodias faghent festa
de su sou retrattu.
Como Zuseppa Saba sighit fattu,
laras de cariasa,
sa mente mia un'istante non pasat
sempr'in issa pensende;
a Maria Lughia isto chirchende,
ros'e istadiale,
su sambenadu sou naturale
de Cossu l'hapo dadu,
già chi Deus sos donos l'hat mandadu
massiddas de arghentu.
Pro concluire in breve cust'assentu
torro a fagher su giru:
si las bidides parent un'ammiru
totu sas fentomadas,
una de cussas est invidiadas,
Monica Sanna Via;
cun sa sorre Vittoria Maria
sunu sas capitanas
ue faghent consulta sas Dianas
cun grande riverenzia,
pintu hana cun tota diligenzia
sa luna e i su sole.
E Maria Dominiga Nuvole,
ch'est frua de obinu,
ch'est famada in Livorno e in Torinu,
Parigi e Portugallu:
cun sas laras azzesas che corallu
istat cando faeddat.
Giuanna Sanna de Ruzu 'e Candedda:
ite turre eminente!
Dicciosu a chie la tenet in mente
e in sa memorìa
cun s'atera chi b'este in cumpagnia,
Bainza Mannu Sanna,
istriziledda e deretta che canna
chi paret un'ispantu,
a issa cherzo dare custu antu,
sa bandela mudada.
Maria Canu est bella e aggiustada
ind'ogni compostura,
non ch'hada un'uguale criatura
de trattu soberanu,
biadu a chie l'hat haer in manu
si lograt cussa diccia!
Affacca a issa b'est Maria Ciccia
ca est de Soza Serra,
issa chi ponet paghe inue est gherra
e in logos ch'abbicat,
e li do custu antu, e lu meritat
ca est virtudiosa.
Chisabella Nieddu sa donosa,
matta ‘e sempreviu,
iss’est sa chi mi menguat su briu
e tota sa potenzia,
paret esser romana una Lucrezia
pien’e grassia.
Affacc'a issa b'est Pasca Lughia
de Iscarpa e Testone,
chie tenet in issa opinione
già si jamat dicciosu
ca est unu giardinu valorosu
de fruttos seberados
chi non nd'hat gasi in Tatari famados
ne in Cabudore.
S’a causa hapo fattu calch’errore
m’hazis a iscusare,
Deus bos giompat totu a isposare
coment’hazis s’intentu!
Già bos hapo cantadu a cumplimentu
in su ch'hapo connotu,
aggradessidas nde siedas totu
de cust'attenzione;
e penso concluire sa cantone
chi su finis eccò.